Rodrigo Corrales

**Rodrigo Corrales Rodal**, nado en Cangas o 24 de xaneiro de 1991, é un xogador de balonmán galego. Xoga de porteiro e milita dende 2020 no Veszprém KC da Primeira División de Hungría. Dende 2014 é internacional coa selección española, coa que gañou dous Campionatos de Europa en 2018 e 2020, quedou terceiro nos Campionatos do Mundo de 2021 e 2023 e logrou dúas medallas de bronce nos Xogos Olímpicos de 2020 e 2024.

## Traxectoria 
Naceu en Cangas, fillo e neto de mariñeiros. Un dos seus avós competía en traiñeiras, e gañou en 1961 con Tirán o Campionato de España de Traiñeiras. Durante a súa infancia practicou numerosos deportes, entre eles o fútbol, no que acostumaba a xogar de porteiro. Antes de acabar a Primaria comezou a xogar ao balonmán e entrou no Club Balonmán Cangas.

En 2017 fichou polo Paris Saint-Germain, co que xogou tres tempadas, gañando nas tres ocasións a liga francesa. No equipo parisiense xogou como gardameta titular e foi elixido na tempada 2019/20 como o mellor porteiro da liga, despois de quedar segundo nas votacións na campaña anterior.

Na tempada 2019/20 fichou polo Veszprém KC, da liga húngara. Pouco despois da súa chegada disputou a Final Four da Liga SEHA, que fora adiada por mor da pandemia de COVID-19. Conquistou o título e foi elixido mellor xogador da Final Four e mellor gardameta do torneo. Revalidou o título de liga nas seguintes dúas campañas e gañou catro Copas de Hungría consecutivas entre 2021 e 2024. No 2024 proclamouse tamén campión do Mundial de clubs, tras derrotar nas semifinais ao FC Barcelona e na final ao Magdeburg. As súas numerosas paradas no Mundial fixeron que fose incluído no once ideal do torneo.

### Selección española 
Aínda que foi convocado en 2013 para un encontro amigable da selección española no partido das estrelas da Liga ASOBAL, o seu debut oficial produciuse en abril de 2014 contra a selección suíza. Foi a partir de 2016, cando comezou a ocupar de xeito habitual a portería da selección, alternándose no posto co toledano Gonzalo Pérez de Vargas. En 2017 disputou o seu primeiro Campionato do Mundo, e no 2018 gañou o Campionato de Europa, revalidando o título na seguinte edición, en 2020.

En 2021 disputou o seu terceiro Mundial, rematando terceiro ao ser eliminado en semifinais pola Dinamarca de Niklas Landin. Foi convocado polo adestrador Jordi Ribera para os Xogos Olímpicos de Toquio, onde o equipo español, capitaneado por Raúl Entrerríos, acadou as semifinais, sendo de novo eliminado por Dinamarca. Logrou o bronce ao derrotar no partido polo terceiro posto ao combinado exipcio.

En 2023 xogou o cuarto Mundial da súa carreira, acadando outra vez as semifinais e perdendo tamén nesta edición ante Dinamarca. Volveu conseguir o terceiro posto, gañando a Suecia.

Nos Xogos Olímpicos de 2024 repetiu o mesmo resultado de Toquio 2020 e regresou a Galicia coa súa segunda medalla de bronce. A selección española de balonmán conseguiu o pase á fase eliminatoria como terceira do seu grupo e nos cuartos de final eliminou a Exipto. Xa en semifinais caeu ante Alemaña e no partido polo terceiro posto conseguiu vencer a Eslovenia.
* PSG (2017 - 2020)
*Veszprém KC (2020 - act.)

## Palmarés 
### FC Barcelona B 
* **División de Honra Prata (1):** 2010/11.

### PSG 
* **Liga de Francia (3):** 2017/18, 2018/19, 2019/20.
***Copa da Liga (2):** 2018, 2019.
* **Copa de Francia (1):** 2018.

### Veszprém KC 
* **Liga SEHA (3):** 2019/20, 2020/21, 2021/22.
* **Copa de Hungría (4):** 2021, 2022, 2023, 2024.
* **Campionato Mundial de Clubs (1):** 2024

### Selección nacional 
* **Campionato de Europa (2):** 2018, 2020.
* **Medalla de bronce nos Xogos Olímpicos (2):** 2020, 2024.
* **Medalla de bronce** **do Campionato do Mundo (2):** 2021, 2023.

## Notas